钦定古今图书集成/理学汇编/字学典/第101卷 > 韩择木
## 钦定古今图书集成/理学汇编/字学典/第101卷 > 韩择木

按《述书赋》注：“韩择木，昌黎人，工部尚书，历右散骑常
侍。”

按《韩昌黎集》，愈叔父。〈云卿〉当大历世，文辞独行中朝，天
下之欲铭述其先人功行，取信来世者，咸归韩氏。于
时李监阳冰独能篆书，而同姓叔父择木善八分，不
问可知其人不如是者，不称“三服。”

按《金石录》，择木以八分名家，石刻存者尚多，而《荣阳
王妃朱氏墓志》独为正书，笔法精劲可爱。

按《宣和书谱》：韩择木工隶，兼作八分字。隶学之妙，唯
蔡邕一人而已。择木乃能追其遗法，风流闲媚，世谓
蔡邕中兴焉。择木书法传于时者为多，如以隶书《天
台桐柏观记》，后世谓得其意，信不虚矣。又观杜甫《赠
李潮八分歌》云：“尚书韩择木，骑曹蔡有邻。开元以来
数八分，潮也奄有二子成三人。”甫固不妄许可，则知
择木于八分学，复为世之所称可知。今御府所藏四
隶书：《桐柏观记》、张载《剑阁铭》、八分书曹子建《表》《心经》。